**Ukupna faktorska produktivnost i ekonomski rast**

Prof.dr Maja Baćović

Univerzitet Crne Gore, Ekonomski fakultet

Produktivnost utiče na efikasnost korišćenja inputa u procesu proizvodnje. Ukupna faktorska produktivnost (TFP) je važna determinanta ekonomskih fluktuacija, ekonomskog rasta i razlika u dohotku po glavi stanovnika među zemljama, što je potvrđeno mnogim empirijskim studijama. Barro (1998) ističe da je tehnološki napredak zapravo ključan za dugoročni rast po glavi stanovnika koji je američka ekonomija bila u stanju da održi dva vijeka. Baier, Dwyer i Tamura (2006), koristeći uzorak od 145 zemalja i podatke za više od sto godina za 23 zemlje u uzorku, pokazali su da ukupna faktorska produktivnost objašnjava 14% prosječnog rasta proizvodnje po radniku.

Studija na uzorku sedam balkanskih zemalja (Albanija, Bugarska, Bosna i Hercegovina, Sjeverna Makedonija, Crna Gora, Srbija i Rumunija), u periodu od 2000. do 2017. godine, sprovedena je sa ciljem ocjene rasta TFP u ukupnoj privredi i na nivou sektora (poljoprivreda, industrija i usluge). Varijacije između stopa rasta proizvodnje, TFP-a i doprinosa kapitala i rada uočene su ne samo među zemljama, već i među sektorima u svakoj zemlji. Najveći rast TFP-a u ukupnoj privredi zabilježen je u Rumuniji, koja je ostvarila prosječan rast proizvodnje od 4,13%. U Crnoj Gori, prosječna stopa rasta TFP-a rasla je u prethodnoj deceniji, iako je i dalje relativno niska, dok su rast kapitala i rast iskorištenosti kapitala, uz rast zaposlenosti, bili dominantni izvori ekonomskog rasta. Ako se uporede prosječne stope rasta TFP-a za ukupnu ekonomiju i na nivou sektora za sve ekonomije u uzorku, rast TFP-a u industriji je u najvećoj korelaciji sa ukupnim rastom TFP-a i bio je pozitivan u svim zemljama. Najniži rast produktivnosti ostvaren je u sektoru usluga. Sektor usluga je, sa druge strane, bio generator najvećeg rasta zaposlenosti. Na slične zaključke ukazuje i istraživanje sprovedeno na uzorku od 26 evropskih ekonomija (Baćović, 2021), koje je pokazalo da je rast faktorske produktivnosti (TFP) bio najveći u poljoprivredi i industriji, i relativno visok u uslugama koje su bazirane na unapređenje znanja i modernih tehnologija (IT sektor, finansijske usluge). U ostalim uslugama bio je izraženo nizak. O značaju rasta multifaktorske produktivnosti govori i rezultat istraživanja koji je pokazao da je rast produktivnosti doprinio polovini rasta proizvodnje u evropskim zemljama u posljednje dvije decenije, dok je druga polovina prvenstveno rezultat rasta vrijednosti osnovnih sredstava i zaposlenosti (Baćović, 2021).

Istraživanja su pokazala da je rast produktivnosti tokom posljednje tri decenije uglavnom rezultat unapređenja fizičke infrastrukture, obrazovanja, tržišne efikasnosti, inovacija i institucionalne infrastrukture (Kim i Loayza, 2017).

Rezultati studija mogu se koristiti u definisanju prioriteta nacionalnih politika, jer postoje različitosti među sektorima u smislu njihovog uticaja na zapošljavanje i ekonomski rast.

Rezultati istraživanja su objavljeni u:

1. Baćović, Maja**. Total factor productivity growth in upper middle-income Balkan countries from 2000-2017, total economy and sectoral approach: growth accounting method,** Argumenta Oeconomica, 1(46), 2021, p. 79-97, DOI: 10.15611/aoe.2021.1.04 2021. <https://www.dbc.wroc.pl/dlibra/publication/152470/edition/110255>
2. **Baćović, Maja,** Andrijašević, Živko, Pejović Bojan. (2022). **Divergence between the Economies of the (Former) Yugoslav Republics: Is It Possible to Change Direction?**, Eastern European Economics, 60(3), pp. 265-284,  Print ISSN:0012-8775, Online ISSN: 1557-9298, DOI: <https://doi.org/10.1080/00128775.2022.2038034>
3. **Baćović, M.** (2021)**. Sectoral Approach in Output Growth Decomposition and its Determinants in Europe**, *Management & Economics Research Journal*, 3(2), str. 1-21, ISSN 2710-8856 (Online); ISSN 2676-184X (Print). DOI: <https://doi.org/10.48100/merj.2021.159>